Staða héraðsdýralæknis Vesturumdæmis er laus Matvælastofnun hefur auglýst lausa til umsóknar stöðu héraðsdýralæknis Vesturumdæmis . Breytingar urðu á umdæmisskipan héraðsdýralækna 1. nóvember 2011 þegar umdæmum í landinu var fækkað úr ellefu og hálfri stöðu í sex . Héraðsdýralæknir í Vesturumdæmi frá þeim tíma hefur verið Flora-Josephine Hagen Liste . Í tilkynningu frá Matvælastofnun segir að aðsetur héraðsdýralæknis innan umdæmisins sé samkomulagsatriði milli aðila . Um fullt starf er að ræða og þarf umsækjandi að geta hafið störf fljótlega . „ Héraðsdýralæknir ber ábyrgð á og hefur eftirlit með heilbrigði og velferð dýra , frumframleiðslu matvæla , slátrun og vinnslu dýraafurða auk sóttvarna gegn smitsjúkdómum og viðbrögðum við þeim í umdæminu . Hann ber ábyrgð á framkvæmd opinbers eftirlits , skipulagi vaktþjónustu dýralækna og er ábyrgur fyrir rekstri umdæmisskrifstofunnar . “ Umsækjendur um stöðuna skulu vera dýralæknar . „ Reynsla af opinberu eftirliti , stjórnsýslu og stjórnun er æskileg . Gerð er krafa um færni til tjáningar í ræðu og riti á íslensku og ensku ásamt góðri almennri tölvukunnáttu . Öguð vinnubrögð , góðir skipulagshæfileikar og geta til að starfa sjálfstætt eru áskilin . Góð framkoma og lipurð í samskiptum er mikilvæg . “ Umsóknarfrestur er til og með 2. maí næstkomandi .